Laat sy Liefde jou Lei: Wat is ware sinvolheid - www.bybelkennis.co.za
by Mitch Kalp · Published 06/06/2012 · Updated 28/09/2014
Laat sy Liefde jou Lei: Wat is ware sinvolheid – Milanie Vosloo
Wat is ware sinvolheid
Ons almal het 'n bepaalde plek, manier van doen, werk en leefwyse wat aan ons unieke menswees betekenisvolheid gee. Party van ons vind dit in 'n uitdagende korporatiewe loopbaan waarin ons op hoë vlak 'n bydrae lewer. Daar in die raadsale van die wêreld vind ons 'n stuk energie wat ons menswees stimuleer en ons opgewonde maak. Ander kry daardie geluksgevoel deur hul eie ding te doen en hul entrepreneursdryf uit te leef. Diesulkes maak heel dikwels 'n groot sukses van hul eie ondernemings. Dan is daar die van ons wat daarvan hou om kinders te leer en te onderrig, ander te verpleeg, maatskaplike dienste te lewer, te preek, sendingwerk te doen. Natuurlik is daar dié vir wie dit lekker is om ander mense te ondersteun, hul lewens makliker te maak en alles vir hul gesinne te gee.
Ware sinvolheid vir jou is dit wat vir jóú lekker is om te doen. Dit waarvan jý hou. Wanneer jy doen waarvan jy regtig hou, maak dit nie saak wat wêreld om jou doen nie, want dán het jy die een ding gevind wat jou laat tick: wat 'n betekenisvolle verskil in jou en ander se lewens maak.
Ware sinvolheid vergelyk nie homself met ander nie omdat elke mens se balanspunt-van-betekenis hemelsbreed van ander s'n verskil. Wanneer jy joune gevind het, sal jy vind dat jy met oorgawe leef!